**Legende gitare Manuel Kanjizares i Anjelo Deziderio specijalni gosti 13. izdanja Međunarodnog takmičenja gitarista u Tivtu**

Pod okriljem evropske gitarske mreže EuroStrings i u organizaciji NVO Anagastum, Muzičkog centra Crne Gore i Centra za kulturu Tivat,Trinaesto izdanje Međunarodnog takmičenja gitarista (Montenegro International Guitar Competition – MIGC 2019) biće održano od 23. do 26. maja u Tivtu. Ljubitelji klasičnog gitarskog zvuka tokom četiri dana biće u prilici da uživaju u bogatom programu koji će pored takmičarskog dijela, upotpunti koncerti i majstorske radionice nekih od najboljih virtuoza na gitari.

Ovogodišnje izdanje takmičenja svojim prisustvom uveličaće gitarske legende Manuel Kanjizares i Anjelo Deziderio. S obzirom na to da Kanjizares već četiri decenije slovi za jednog od najznačajnijih i najuticajnijih flamenko umjetnika u svijetu, a da virtuoznost Dezideria kritičari porede sa Paganinijevom, suvišno je isticati koliki je značaj njihovog učešća na MIGC-u, kako za stručnu javnost, tako i za cjelokupnu kulturno-umjetničku scenu u Crnoj Gori.U talenat i umješnost ova dva sjajna virtuoza iz Španije i Italije posjetioci MIGC-a imaće priliku da se uvjere na koncertima koji će biti održani 23. i 25. maja u Velikoj sali Centra za kulturu, odnosnona Sceni DTV Partizan u Tivtu, a za talentovane gitariste oni će prirediti i majstorske radionice u Hotelu *Regent* (Porto Motenegro). Posljednjeg dana festivala nastupiće iAjsegul Kodža, istaknuta turska gitaristkinja i umjetnička direktorka Međunarodnog festivala gitare u Istanbulu.

Publika u Tivtu, ali i Kotoru, imaće priliku da čuje i umjetnike EuroStrings-a:Njemicu Juliju Trinčuk - pobjednicu prošlogodišnjeg MIGC-a, potom jednog od najistaknutijih meksičkih gitarista Misaela Barasu-Diaza, zatim Italijana Simona Rinalda -vlasnika brojnih muzičkih priznanja, Radua Valkua iz Rumunije -majstora sa autentičnom vizijom,Đuliju Balare-najperspektivniju italijansku solistkinju svoje generacije, Mađara Gabora Hartakoji stvara inspirisan rok muzikom i Novosađanina Viktora Đuknića – pobjednika MIGC-a 2017. Ovih sedam talentovanih umjetnika zakazali su koncerte za četvrtak, 23. maj u kotorskom Domu učenika i studenata „Spasić-Mašera” i petak, 24. maj na Sceni DTV Partizan u Tivtu. Oba nastupa počeće u 20 časova.

Očekuje se da će ovogodišnje 13. izdanje Međunarodnog takmičenja gitarista i ove godine okupiti talentovane interpretatore iz cijele Evrope koji će se nadmetati u kategorijama: solo gitara (bez starosnog ograničenja), solo gitara (sa starosnim ograničenjem) i kamerni ansambli sa gitarom.Tradicionalno je pripremljen bogat nagradni fond koji, između ostalog, uključuje ručno rađene gitare graditelja Andreasa Marvija i Slavka Mrdalja u vrijednosti od 8.000, odnosno 5.000 eura, niz koncerata u zemljama Evrope - članicama projekta EuroStrings, resital na Forumu gitare u Beču 2019. godine, koncert sa Crnogorskim simfonijskim orkestrom u sezoni 2019/2020, besplatno učešće na predstojećim međunarodnim festivalima i takmičenjima, kao i poklon pakete Muzičkog centra Crne Gore.Kompletan program Međunarodnog takmičenja gitarista i pravilnik o učešću i prijavljivanju mogu se naći na zvaničnom sajtu [Muzičkog centra Crne Gore](http://www.muzickicentar.com/guitar-competition/2019_novo/migc%20pravilnik%20-%202019%20FIN%204.pdf), sajtu MIGC-a ([www.guitarmontenegro.com](http://www.guitarmontenegro.com)), a rok za slanje prijava za takmičenje je 13. maj.

**Druga godina pod okriljem EuroStrings-a**

Međunarodno takmičenje gitarista u Tivtu krajem 2017. godine postalo je dio platforme EuroStrings (European Guitar Festival Collaborative), koja se finansira iz budžeta EU programa Kreativna Evropa. Ovaj četvorogodišnji projekat predstavlja partnerstvo 17 gitarskih festivala iz Evrope koji su fokusirani na davanje podrške protoku mladih talenata na festivalima i pružanje mogućnosti novim klasičnim gitaristima da dopru do šire međunarodne publike, čime bi im se omogućio transnacionalni rad i pristup novim tržištima. U EuroStrings su uključeni slični festivali iz Belgije, Austrije, Portugala, Holandije, Finske, Estonije, Njemačke, Hrvatske, Mađarske, BiH, Bugarske, Italije, Španije, Velike Britanije, Rumunije i Švedske. Ključni cilj projekta je doprinos razvoju dinamične i raznovrsne evropske scene klasične gitare, koja odražava zajedničke vrijednosti, preokupacije i izazove 21. vijeka, a koje dijeli svaki klasični gitarista, posebno mladi, novi profesionalci.